Нов ред за регистрация на диви животни

Министерството на околната среда и водите стартира Кампания по регистрация на диви животни, отглеждани извън зоологически градини, спасителни центрове и центрове за отглеждане на защитени видове.

Регистрацията се извършва с цел повишаване на безопасността на хората и осигуряване на възможност за контрол върху начините, условията на отглеждане на диви животни и хуманното отношение към тях, извън зоопаркове и специализираните центрове.

Собствениците на диви животни следва да ги регистрират, съгласно изискванията на чл. 22 и чл. 22а от Закона за защита на животните (ЗЗЖ, ДВ, бр. 13/2008 г., изм. и доп., бр. 92/2011 г.).
Досега съществуващата регистрация не се отменя. Всички диви животни, които вече са регистрирани, не подлежат на пререгистрация.
Регистрацията се извършва в съответната Регионална инспекция по околната среда и водите (РИОСВ).

Собственикът не заплаща такса за регистрацията.
За извършване на регистрацията собственикът следва да подаде в РИОСВ заявление по образец, съдържащо следната следната информация:

· Име на собственика по документ за самоличност;

· Адрес на собственика по документ за самоличност;

· Адрес на собственика по местоживеене;

· Вид на отглеждания екземпляр, на латински, български и английски език;

· Пол на екземпляра;

· Година на раждане/излюпване;

· Вид на маркировката - микрочип, пръстен, снимка на екземпляра, татуировка, марка и др.;

· Номер на маркировка;

· Адрес на отглеждане на екземпляра;

· Вид на документ указващ произхода на екземпляра, когато е дарен, закупен, внесен на територията на страната или придобит по друг начин от друго физическо или юридическо лице, включително държавна институция (протокол, договор, дарителски договор, фактура, регистрационна карта и др.);

· Номер / дата на документа, указващ произход на екземпляра;

· Разрешително (номер) от МОСВ по чл. 49, ал.1, т.1 от ЗБР, във връзка с чл. 22, ал. 2 от ЗЗЖ, ако има такова.

 Регистрационната карта се отнася само за един екземпляр, като всеки екземпляр получава отделна регистрационна карта.
При животни, които живеят в постоянни семейни структурно-социални колонии, се регистрират отделните колонии, а не отделните екземпляри (това не се отнася за животни, които не живеят на стада, ята, и групи).
Срокът за регистрация без санкции е 31.12.2013 г. След изтичането му, гражданите, които не са регистрирали животните си, подлежат на санкция, съгласно Глава Седма, от Закона за защита на животните.

Нарушителите се наказват с глоба от 1000 до 2000 лв., а при повторно нарушение - от 2000 до 3000 лв., освен ако деянието не съставлява престъпление.
При смяна на собствеността на екземпляра оригиналът на регистрационната карта се предава на новия собственик, който я използва за последваща регистрация.

Новопридобити животни се регистрират в съответната РИОСВ в срок до 14 работни дни след придобиването им.

Регистрират се всички диви животни. Това са животни, които притежават всички морфологични, анатомични, биологични, физиологични и етологични белези на свободно живеещия див систематичен вид.

На регистрация не подлежат питомните животни, които са:

· Животни (породи) целенасочено селектирани за нуждите и потребностите на човека и са морфологично, биологично, физиологично и/или етологично отдалечени от дивия систематичен вид, от който са произлезли;

· Домашни и селскостопански животни;

· Селектирани декоративни и/или екзотични животни, например – порчета, морски свинчета, хамстери, зайци, плъхове, мишки и т.н.;

· Селектирани и/или екзотични декоративни риби и пойни птички.

    Забраняват се придобиването и отглеждането на защитени животински видове по чл. 37 и 47 от Закона за биологичното разнообразие. Забранява се внасянето, придобиването, продажбата и отглеждането на екземпляри от разред примати и на диви котки по чл. 21 от Закона за защита на животните, като нарушителите се наказват с глоба или имуществена санкция в размер от 2000 до 3000 лв., а животното се отнема в полза на държавата.
